Polisie krap kop oor boer, werker se skietdoodHeidi von Johnston en haar broer Luke von Johnston. Foto: Via Facebook Die onlangse moord op ŉ boer en een van sy werkers in Mpumalanga word deur die plaaslike polisie as “baie raaiselagtig” beskryf. Luke von Johnston (66) en sy werker, John Ntimane, ŉ bejaarde plaasvoorman, is Dinsdag op Von Johnston se plaas, Boondock, in Low’s Creek, noordoos van Barberton, vermoor. Sers. Gerald Sedibe, provinsiale polisiewoordvoerder, het Donderdag aan Maroela Media gesê ŉ 39-jarige man, glo ŉ buurman van Von Johnston, het hom na bewering gebel en versoek om hom by sy plaas se hoofhek te ontmoet. Von Johnston het na die hek gegaan en Ntimane saam met hom geneem. “Die man het na bewering die twee daar doodgeskiet, waarna hy homself aan die polisie gaan oorgegee het. Hy het aangevoer dat die twee mans hom aangeval het,” het Sedibe gesê. “Hy is in hegtenis geneem en sou Woensdag in die Barberton-landdroshof verskyn het. Hy is egter nie aangekla nie en die staat het besluit om die saak voorlopig terug te trek vir verdere ondersoek.” Die man is daarna vrygelaat. Volgens die nasionale vervolgingsgesag (NVG) is daar in dié stadium nie genoeg toelaatbare getuienis in die dossier om die saak op die hofrol te laat plaas nie. Die polisie se ondersoek duur egter voort om die motief en omstandighede vas te stel wat tot Von Johnston en Ntimane se dood gelei het. Heidi von Johnston, Luke se suster, het haar broer se afsterwe op Facebook betreur. Sy het Dinsdag teen 20:43 gesê haar broer is nege keer geskiet. Sy het ook ŉ foto van haar en haar broer gedeel wat drie maande gelede geneem is.